Stjórn SÍBS vilja setja á laggirnar sérstaka starfsstjórn til að fara með málefni Reykjalundar meðan unnið er að því að koma á varanlegri stjórn og aðgreina rekstur og endurhæfingar frá annarri starfsemi og eignum SÍBS . Þetta kemur fram í tilkynningu sem SÍBS sendi frá sér rétt í þessu . Stjórnin óskar eftir því við Svandísi Svavarsdóttur heilbrigðisráðherra að hún hlutist til að að starfsstjórn verði sett á laggirnar . „ Hagsmunir sjúklinga og faglegt starfsumhverfi Reykjalundar sem miðstöðvar þverfaglegrar endurhæfingar á Íslandi eru SÍBS ávallt efst í huga , “ segir í tilkynningu SÍBS . Settur forstjóri hættir Herdís Gunnarsdóttir , settur forstjóri Reykjalundur og fyrrverandi framkvæmdastjóri endurhæfingarsviðs , hefur ákveðið að hætta sem forstjóri . „ Strax á fyrsta degi í starfi varð mér ljóst að fram undan væru miklir óvissutímar . Forstjóra Reykjalundar hafði verið sagt upp störfum fáeinum klukkustundum eftir að ég ritaði undir ráðningarsamning og nokkrum dögum síðar framkvæmdastjóra lækninga . Staðan kom mér mjög á óvart , en síðar kom á daginn að við ráðningu mína hafði ég ekki verið upplýst um afar mikilvæg atriði sem vörðuðu starfsemina og innri samskipti á vinnustaðnum , “ segir Herdís í tilkynningu sem hún sendi á fjölmiðla rétt í þessu . Hún segir atburðarásina frá umræddri uppsögn hafa dregið upp á yfirborðið mikla ólgu sem hefur kraumað undir yfirborðinu til lengri tíma . Hún hafi sett tvö skilyrði fyrir þeirri tímabundnu skipan hennar í starf forstjóra : að starf forstjóra yrði auglýst og að skipuð yrði starfsstjórn með það að markmiðið að endurskipuleggja stjórnarfyrirkomulag , skipurit og rekstrarform á meðan unnið væri að varanlegri lausn . „ Hvoru tveggja er nú í góðum farvegi ; ráðning forstjóra er í gangi og starfsstjórn Reykjalundar verður skipuð , “ segir Herdís . Gekk inn í mjög erfiðar aðstæður „ Mín persóna hefur að ósekju dregist inn í deilur sem eiga sér djúpar rætur og forsögu sem er mér með öllu óviðkomandi . Ég gekk inn í mjög erfiðar aðstæður , að beiðni stjórnar SÍBS , og hef sem forstjóri komið því til leiðar sem ég taldi nauðsynleg næstu skref í flóknum aðstæðum . “ Herdís segist líta svo á að hún hafi lokið sem þeim verkefnum sem hún var kölluð til og óskar hún Reykjalundi alls hins besta og vonar að starfsfólki og framtíðarstjórnendum gangi vel að vinna úr „ þeim áföllum sem dunið hafa yfir . “